Цмок — не толькі “ўсходняя” істота, як часам мяркуюць многія. Цікава, што першы карабель Вялікага княства Літоўскага меў назву “Цмок”. Як цвердзіць адзін з нашых экспертаў, артыкул “У абарону Цмокаў” быў нават у Статуце ВКЛ. Казкі і страшылкі пра Цмока і цяпер жывуць у вёсках і мястэчках. Але беларускі Цмок — не толькі і не столькі адмоўная істота. Цмокам пужалі п’яніц, Цмокам палохалі хуліганаў, у Цмока прасілі дапамогі ў часы ліхалецця. Беларускі Цмок быў чысцёхам — вельмі любіў мыцца ў лазні. Сябраваў з кавалямі, якія ўмелі дачыняцца з агнём. У некаторых легендах быў шаўцом, краўцом — карацей, майстар на ўсе рукі!